
1. Introducere

Producerea şi consumarea alimentelor reprezintă o problemă deosebit de importantă pentru orice societate şi comportă consecinţe economice, sociale şi, în numeroase cazuri, de mediu. Deşi protejarea sănătăţii este prioritară, preocupările din domeniul alimentar trebuie să ia în considerare şi alte aspecte, cum sunt cele legate de producţia agricolă, dezvoltarea industrială, relaţiile comerciale sau condiţiile de mediu. Starea şi calitatea mediului înconjurător influenţează diferitele etape ale “lanţului alimentar” (de la obţinerea produselor alimentare de bază în exploataţii şi ferme agricole şi prelucrarea şi transformarea lor industrială până la depozitarea şi comercializarea cu amănuntul a alimentelor).

Uniunea Europeană a acordat şi continuă să acorde o atenţie deosebită dezvoltării sectorului agroalimentar, care are o pondere însemnată în ansamblul economiei comunitare. În prezent, industria alimentară comunitară este caracterizată de o producţie anuală de aproape 600 miliarde de Euro (reprezentând aproximativ 15% din producţia industrială totală). Pe plan mondial, Uniunea Europeană este cel mai mare producător în acest domeniu. Sectorul agricol comunitar, care furnizează materiile prime pentru industria alimentară, totalizează o producţie anuală de aproximativ 220 miliarde de Euro. Exporturile de produse agricole şi alimentare se ridică la aproximativ 50 miliarde Euro anual. În acest context economic, grija pentru producerea şi comercializarea de produse alimentare de calitate, sigure pentru sănătatea consumatorului, constituie o prioritate la nivel comunitar.

Preocupările comunitare în domeniul alimentar au debutat în anii ’60, prin adoptarea primelor reglementări (pentru aditivii alimentari) care vizau crearea pieţei unice a produselor alimentare. Scopul urmărit a fost dublu: asigurarea liberei circulaţii a produselor alimentare şi protejarea sănătăţii consumatorilor. În anii care au urmat, reglementările comunitare adoptate în domeniu au fost marcate de abordarea verticală, instituind norme comune privind condiţiile de fabricaţie, compoziţia şi comercializarea unor produse determinate.

Desăvârşirea pieţei unice a produselor alimentare a impus, în anii ’80, necesitatea unei abordări orizontale a problemelor de natură alimentară, care să stabilească principii generale şi exigenţe comune pentru categorii de produse alimentare sau pentru toate alimentele şi care să permită armonizarea mai rapidă a legislaţiilor naţionale în domeniu. Măsurile instituite la nivel comunitar, în perioada care a urmat, şi-au extins aplicabilitatea pentru a garanta nu numai libera circulaţie a produselor alimentare şi protecţia sănătăţii, dar şi corectitudinea tranzacţiilor comerciale şi controlul public al produselor alimentare.

Crizele alimentare succesive cu care s-a confruntat Uniunea Europeană în anii ’90 (provocate de dioxină, febra aftoasă, encefalopatia spongiformă bovină) au evidenţiat discrepanţele nivelelor de protecţie a sănătăţii ale statelor membre în raport cu întreg lanţul alimentar şi au determinat autorităţile comunitare să promoveze o adevărată politică pentru asigurarea calităţii şi securităţii alimentare. Au fost antrenaţi, deopotrivă, fermieri şi producători din industria alimentară, comercianţi, specialişti, autorităţi cu competenţe în domeniu, dar şi consumatori finali, într-un efort complex de transformări şi îmbunătăţiri administrative şi de reglementare.

Preocupările pentru instituirea unor norme de securitate alimentară stricte, care să permită atingerea unui nivel cât mai înalt de protecţie a consumatorilor de produse alimentare europeni au cunoscut o nouă etapă după anul 1997. Comisia Europeană a hotărât restructurarea serviciilor sale din domeniul securităţii şi igienei alimentare, pentru a separa responsabilităţile de elaborare a măsurilor şi reglementărilor, de evaluare ştiinţifică şi de control şi pentru a îmbunătăţi transparenţa şi comunicarea informaţiilor. Au fost adoptate, succesiv, Cartea verde relativă la principiile generale ale legislaţiei alimentare europene (30 aprilie 1997) şi Cartea albă a securităţii alimentare (12 ianuarie 2000), documente definitorii pentru orientările actuale ale politicii de securitate alimentară.

Astfel, în conformitate cu politica în domeniu, pentru asigurarea calităţii şi securităţii alimentare trebuie să se ţină cont de complexitatea procesului de obţinere a produselor alimentare şi de interdependenţele producţiei alimentare cu alte domenii, cum sunt, biologia, chimia, mediul înconjurător, etc., necesitând o abordare integrată a problemelor specifice, la nivel european. Aceasta impune, deopotrivă, evaluarea şi supravegherea riscurilor pe care le pot prezenta pentru sănătate materiile prime, metodele de exploatare şi activităţile de prelucrare a produselor alimentare, dar şi adoptarea de reglementări speciale pentru stabilirea unor norme de calitate şi securitate şi pentru implementarea unor sisteme de control adecvate (destinate prevenirii riscurilor şi verificării aplicării în practică a reglementărilor).

Consumatorii sunt îndreptăţiţi să li se ofere o gamă largă de produse alimentare sigure şi de calitate, acestea provenind din toate statele membre sau fiind importate din terţe ţări. Politica de securitate alimentară ţine cont şi de dimensiunea internaţională a problemelor de securitate alimentară, în conrtextul schimburilor comerciale cu alte state. De asemenea, problematica privind asigurarea calităţii şi securităţii produselor alimentare include şi aspectele privind extinderea Uniunii Europene şi pregătirea ţărilor candidate pentru a îndeplini exigenţele comunitare la acest capitol.

 

2. Cartea albă a securităţii alimentare

O serie de crize privind alimentaţia umană şi animală (determinate de encefalopatia spongiformă bovină, dioxină, febra aftoasă, etc.) au evidenţiat neajunsuri în conceperea şi aplicarea reglementărilor alimentare în cadrul Uniunii Europene. Aceste situaţii au determinat Comisia Europeană să reconsidere problematica alimentară şi să includă promovarea unui înalt nivel de securitate alimentară printre priorităţile peocupărilor comunitare actuale. Astfel, la 12 ianuarie 2000, Comisia Europeană a adoptat Cartea albă a securităţii alimentare (COM(1999) 719 final) – un document amplu care descrie ansamblul acţiunilor necesare pentru completarea şi modernizarea legislaţiei Uniunii Europene în domeniul alimentaţiei, pentru a o face mai coerentă, mai flexibilă, mai eficient aplicabilă şi mai transparentă pentru consumatorii europeni. Documentul formulează în mod clar principiile generale ale politicii comunitare în materie de securitate alimentară şi conţine un plan de acţiune detaliată împreună cu un calendar de desfăşurare până în anul 2003.

Obiectivul principal formulat de Cartea albă a securităţii alimentare este atingerea unui nivel cât mai ridicat posibil de protecţie a sănătăţii consumatorilor europeni de produse alimentare. Pentru realizarea acestui obiectiv, Comisia Europeană propune o abordare globală integrată a problemelor referitoare la securitatea alimentară şi concentrează măsurile şi acţiunile proiectate în jurul a patru priorităţi:

· înfiinţarea unei Autorităţi alimentare europene independente, care să răspundă de elaborarea de avize ştiinţifice pentru toate aspectele care pot influenţa securitatea alimentară, gestionarea sistemelor de alertă rapidă şi comunicarea riscurilor;

· îmbunătăţirea cadrului legal specific, astfel încât să acopere toate aspectele legate de producerea alimentelor “de la fermă până pe masa consumatorului”;

· crearea şi armonizarea sistemelor de control la nivel naţional;

· instituirea unui dialog cu consumatorii şi cu alte părţi implicate în producerea şi comercializarea alimentelor (fermieri, operatori industriali, distribuitori, etc.)

2.1. Principiile generale ale politicii europene în materie de securitate alimentară

Cartea albă a securităţii alimentare formulează propuneri care transformă politica alimentară a Uniunii Europene într-un instrument prospectiv, dinamic, coerent şi complet, bazat pe următoarele principii generale:

- abordarea globală, integrată – principiu aplicabil întregului lanţ alimentar, tuturor sectoarelor implicate în alimentaţia umană şi animală din ansamblul Uniunii Europene şi din fiecare dintre statele membre şi respectat în elaborarea reglementărilor şi măsurilor în cadrul Comunităţii. Conform Cărţii albe, toate mijloacele care pot fi folosite pentru transpunerea în practică a politicii în materie de securitate alimentară (avizele ştiinţifice, colectarea şi analizarea datelor, reglementarea şi controlul, informarea consumatorilor) trebuie să se completeze reciproc şi să se armonizeze pentru realizarea acestei abordări integrate.

- definirea clară a responsabilităţilor tuturor părţilor implicate în lanţul alimentar (producători de hrană pentru animale; fermieri, producători industriali din sectorul alimentar – operatori economici; autorităţi competente din statele membre; Comisia Europeană; consumatori). 

Conform Cărţii albe, responsabilitatea primară în ceea ce priveşte comercializarea pe piaţă a alimentelor sigure pentru sănătatea consumatorilor le revine producătorilor de hrană pentru animale, fermierilor şi operatorilor economici. Autorităţile competente ale statelor membre au rolul de a supraveghea îndeplinirea acestei responsabilităţi la nivel naţional şi de a pune în practică sisteme de supraveghere şi control adecvate. Comisia Europeană are responsabilitatea de a evalua, prin inspecţii şi audit, capacitatea autorităţilor naţionale de a face să funcţioneze astfel de sisteme de supraveghere şi control. La rândul lor, consumatorii trebuie să fie conştienţi că ei sunt responsabili de condiţiile în care stochează, manipulează şi prepară alimentele. Mai mult, consumatorii nu numai că trebuie să beneficieze de alimente sigure şi sănătoase, dar trebuie să aibă posibilitatea de a alege în mod conştient alimentele în funcţie de calităţile lor nutritive. Nutriţia apare, astfel, pentru prima dată, ca element care extinde conceptul de securitate alimentară în cadrul Cărţii albe.

- trasabilitatea produselor folosite în alimentaţia oamenilor şi animalelor şi a ingredientelor acestor produse. Cartea albă acordă o deosebită importanţă posibilităţii de a retrage un produs de pe piaţă atunci când apare o problemă de securitate. Pentru o mai bună protejare a consumatorilor, dar şi pentru a evita perturbarea pieţei mai mult decât este necesar, se impune respectarea unor proceduri bine stabilite care să permită detectarea sursei problemei semnalate. În acest sens operatorii trebuie să înregistreze toţi furnizorii de materii prime şi de ingrediente, astfel încât parcursul diverselor produse alimentare să fie identificabil.

- coerenţă, eficienţă, dinamism şi transparenţă în promovarea politicii alimentare. Conform Cărţii albe, prin noua politică alimentară trebuie să se remedieze neajunsurile generate de abordarea anterioară, preponderent sectorială, uneori rigidă, a problemelor specifice domeniului. Politica alimentară trebuie să facă obiectul unei analize permanente şi, dacă este necesar, să fie îmbunătăţită pe parcurs, pentru evitarea apariţiei unor noi riscuri şi adaptarea ei la evoluţiile din domeniul producţiei alimentare. Elaborarea măsurilor şi acţiunilor care susţin abordarea globală integrată trebuie să fie transparentă, să se realizeze cu participarea tuturor părţilor interesate şi implicate şi care pot contribui în mod efectiv la noile dezvoltări. Transparenţa atinsă deja prin publicarea avizelor ştiinţifice şi a rapoartelor de inspecţie urmează să fie extinsă şi în alte domenii în legătură cu securitatea alimentară.

- analiza riscurilor – constituie unul din fundamentele imperative ale politicii de securitate alimentară. Analiza riscurilor cuprinde trei componente:

▪ evaluarea riscurilor (avize ştiinţifice şi analiza informaţiei);

▪ gestionarea riscurilor (reglementare şi control);

▪ comunicarea riscurilor.

- independenţa, excelenţa şi transparenţa avizelor ştiinţifice – Comisia intenţionează să exploateze cele mai noi cunoştinţele ştiinţifice în elaborarea măsurilor de securitate alimentară. Elaborarea avizelor ştiinţifice este încredinţată unui organism independent - Autoritatea alimentară europeană, care urmează să fie înfiinţat, în conformitate cu prevederile Cărţii albe. Această Autoritate trebuie să ofere consumatorilor şi operatorilor din industria alimentară garanţia că formularea avizelor ştiinţifice răspunde celor mai înalte exigenţe de independenţă, excelenţă şi transparenţă.

- principiul precauţiei – aplicabil, dacă este nevoie, hotărârilor relative la gestionarea riscurilor. Comisia Europeană a nuanţat aplicarea principiului precauţiei într-o comunicare prezentată la 2 februarie 2000 – COM(2000) 1. Conform acesteia, principiul precauţiei se aplică în cazurile în care datele ştiinţifice sunt insuficiente, neconcludente sau incerte şi în situaţiile în care evaluarea preliminară indică faptul că există motive serioase să se creadă că efectele potenţiale asupra mediului şi sănătăţii oamenilor, plantelor şi animalelor sunt incompatibile cu nivelul ridicat de protecţie cerut de Uniunea Europeană.

2.2. Culegerea şi analizarea informaţiilor. Avizul ştiinţific

Culegerea şi analizarea informaţiilor sunt elementele esenţiale ale politicii de securitate alimentară, importante, mai ales, pentru identificarea riscurilor potenţiale pentru alimentaţia umană şi animală.

Datele de interes sau informaţiile referitoare la problemele de securitate alimentară pot fi culese prin controalele efectuate de-a lungul lanţului alimentar, prin intermediul reţelelor de supraveghere a maladiilor, al cercetărilor epidemiologice şi al analizelor de laborator. O analiză corectă a datelor facilitează studierea evoluţiei riscurilor alimentare cunoscute şi identificarea riscurilor noi şi face posibilă adaptarea politicii de securitate alimentară în funcţie de necesităţi. 

Conform Cărţii albe, rolul statelor membre în colectarea informaţiilor privind problemele relative la securitatea alimentară este deosebit de important. Instrumentele cu ajutorul cărora se realizează culegerea şi analizarea datelor sunt:

- Controlul şi supravegherea. Principalele surse de informare a Comisiei Europene asupra problemelor de securitate alimentară sunt: reţelele de control şi supraveghere a sănătăţii publice (în special, Reţeaua de supraveghere epidemiologică şi de control a maladiilor transmisibile), planurile de supraveghere a zoonozelor şi reziduurilor, sistemele de alertă rapidă, sistemele de informare în sectorul agricol, supravegherea radioactivităţii mediului, activităţile de cercetare şi reţelele de cercetare asociate. Conform Cărţii albe, Comunitatea are nevoie de un sistem eficient de control şi supraveghere a securităţii alimentare, care să integreze toate sursele de informare enumerate, în scop preventiv şi prospectiv.

- Sistemele de alertă. Conform Cărţii albe, Comisia Europeană apreciază că, la nivel comunitar funcţionează bine sistemele de alertă pentru produsele alimentare destinate consumatorului final. Pe lângă acestea, există diverse alte sisteme de notificare şi în alte domenii sau situaţii (pentru maladiile transmisibile omului şi animalelor, produsele de origine animală oprite la frontierele exterioare ale Uniunii Europene, transportul animalelor vii şi sistemul ECURIE în caz de urgenţă radiologică). Utilizarea integrată a informaţiilor provenind de la aceste surse este uneori dificilă, determinat de diferenţele dintre obiectivele şi domeniile de acţiune ale sistemelor.

- Cercetarea. Excelenţa ştiinţifică necesită investiţii în cercetare şi dezvoltare, cu scopul lărgirii cunoştinţelor ştiinţifice privind securitatea alimentară. La nivel comunitar, cercetarea ştiinţifică se desfăşoară pe baza programelor-cadru plurianuale, materializându-se în acţiuni şi proiecte de cercetare desfăşurate în cooperare între statele membre sau realizate de către Centrul Comun de Cercetare al Uniunii Europene. Sunt abordate, cu precădere, cercetări vizând: tehnologii alimentare avansate, metode mai sigure de producere şi distribuire a produselor alimentare, noi metode de evaluare în materie de contaminare, riscuri chimice şi expunere la produse chimice, rolul alimentaţiei în asigurarea sănătăţii şi armonizarea sistemelor de analizare a alimentelor. Conform Cărţii albe a securităţii alimentare, Comisia Europeană intenţionează să pună la punct proceduri bugetate şi administrative, inclusiv în ceea ce priveşte programul de cercetare, pentru finanţarea şi derularea unor proiecte de cercetare şi dezvoltare, ca răspuns direct în cazul unor situaţii de urgenţă.

- Cooperarea ştiinţifică. Informaţia ştiinţifică asupra problemelor relative la securitatea alimentară este furnizată de către instituţii şi organizaţii naţionale din întreaga Comunitate, în cadrul unui sistemm de cooperare ştiinţifică – SCOOP, reglementat prin Directiva Consiliului Uniunii Europene 93/5/EEC “privind asistenţa Comisiei şi cooperarea statelor membre pentru examinarea ştiinţifică a problemelor de alimentaţie”, adoptată la 25 februarie 1993. Conform Cărţii albe, coordonarea informaţiei ştiinţifice nu s-a realizat decât pentru un număr limitat de domenii şi în cazurile în care preoblema semnalată reclama o evaluare a riscurilor la nivel comunitar. Comisia intenţionează să intensifice cooperarea ştiinţifică prin coordonarea cu programele de lucru ale comitetelor ştiinţifice şi să coopteze în acţiunile sale, dacă este cazul, şi terţe ţări.

- Susţinerea analitică. La nivel comunitar există un sistem de laboratoare de referinţă pentru produsele de origine animală, care acordă sprijin analitic specializat Comisiei Europene şi laboratoarelor din statele membre. Sistemul de laboratoare de referinţă este utilizat pentru dezvoltarea metodelor de analiză şi acordarea de asistenţă laboratoarelor din statele membre pentru aplicarea acestor metode. Comisia Europeană intenţionează să înfiinţeze laboratoare comunitare de referinţă şi în alte domenii şi, date fiind capacităţile şi infrastructura ştiinţifică de care dispune, să încredinţeze Centrului Comun de Cercetare al Uniunii Europene misiunea de coordonator general al activităţii acestora.

· Formularea avizelor ştiinţifice de către comitetele ştiinţifice şi grupurile de experţi. Informaţia ştiinţifică constituie baza politicii de securitate alimentară, motiv pentru care formularea unui aviz ştiinţific în domeniu trebuie să se facă la cel mai înalt nivel de calitate. Sistemul actual de formulare a avizelor ştiinţifice pentru Comisia Europeană a fost complet reorganizat în anul 1997, punându-se accentul pe principiile fundamentale de excelenţă, transparenţă şi independenţă. 

Avizele ştiinţifice sunt, în prezent, furnizate de opt Comitete ştiinţifice sectoriale, cinci dintre acestea acoperind, direct sau indirect, domenii ale alimentaţiei umane şi animale. Există, de asemenea, un Comitet ştiinţific director, cu atribuţii de coordonare a problemelor care implică participarea mai multor comitete sectoriale şi care furnizează avize ştiinţifice pentru problemele multidisciplinare (de exemplu, rezistenţa antimicrobiană), procedurile armonizate de evaluare a riscurilor sau situaţiile speciale (de exemplu, encefalopatia spongiformă bovină).

Comitetele ştiinţifice sunt formate din maximum 19 specialişti, reprezentanţi ai statelor membre, aleşi pe criterii de excelenţă. Independenţa acestora este garantată prin aplicarea strictă a declaraţiilor de interese.

În conformitate cu art. 31 al Tratatului EURATOM, au fost create grupuri specifice de experţi ştiinţifici şi în domeniul contaminării radioactive a alimentelor folosite în hrana oamenilor şi a animalelor.

La cererea Comisiei Europene, atunci când elaborarea unei reglementări sau adoptarea unei măsuri o impune, comitetele ştiinţifice furnizează avize ştiinţifice pentru probleme relative la sănătatea consumatorilor şi siguranţa alimentară. La rândul lor, comitetele pot atrage atenţia Comisiei în cazul unor probleme, specifice competenţei lor, referitoare la protecţia consumatorilor şi siguranţa alimentară.

2.3. Priorităţi de acţiune prevăzute în Cartea albă a securităţii alimentare

1. Înfiinţarea Autoritaţii alimentare europene

Cartea albă a securităţii alimentare propune ca element novator crearea unei Autorităţi alimentare europene independente, având ca rol esenţial evaluarea ştiinţifică şi comunicarea riscurilor potenţiale pentru alimentaţia umană şi animală. 

Conform Cărţii albe, pentru a reuşi în misiunea sa, Autoritatea trebuie să se conformeze principiilor fundamentale de independenţă, excelenţă şi transparenţă, adică:

▪ să fie condusă pe baza celor mai bune cunoştinţe ştiinţifice;

▪ să fie independentă de interesele industriale şi politice;

▪ să fie supusă unui control public riguros;

▪ să constituie o referinţă ştiinţifică recunoscută în materie de securitate alimentară pentru ansamblul Uniunii Europene;

▪ să lucreze în strânsă colaborare cu organismele ştiinţifice naţionale.

Principalele responsabilităţi ale viitoarei Autorităţi alimentare europene sunt:

1) formularea avizelor ştiinţifice - asupra tuturor problemelor care au impact direct sau indirect asupra sănătăţii şi securităţii consumatorilor, în raport cu consumul produselor alimentare. În acest sens, va fi acoperită producţia primară de produse alimentare (aspectele agricole şi veterinare), procesele industriale, depozitarea, distribuirea şi comerţul în detaliu. Sunt vizate, deopotrivă, problemele privind riscurile alimentare şi cele de nutriţie. Autoritatea alimentară se va ocupa, de asemenea, de problemele de sănătate şi de îngrijire a animalelor şi va lua în considerare evaluările riscurilor şi în alte sectoare, cum sunt mediul şi chimia, care pot influenţa alimentaţia.

Activitatea ştiinţifică relativă la securitatea alimentară desfăşurată de către comitetele ştiinţifice va constitui o parte importantă a activităţii noii Autorităţi. Detaliile referitoare la structura Autorităţii şi organizarea activităţii comitetelor ştiinţifice în vederea elaborării avizelor ştiinţifice urmează să fie stabilite după consultări ale Comisiei Europene cu specialişti şi alte instituţii interesate, până la începutul anului 2002.

2) colectarea şi analizarea informaţiilor necesare pentru susţinerea avizelor furnizate şi sprijinirea procesului decizional al Comunităţii. Identificarea şi exploatarea informaţiilor disponibile în Comunitate şi în întreaga lume asupra problemelor de securitate alimentară trebuie să constituie o prioritate a preocupărilor viitoarei Autorităţi alimentare europene. Autoritatea trebuie:

▪ să aibă un rol preventiv, elaborând şi punând în aplicare programe de control şi supraveghere; 

▪ să stabilească o reţea de contacte cu agenţii similare, laboratoare şi grupuri de consumatori din Uniunea Europeană şi din terţe ţări;

▪ să asigure o evaluare şi o reacţie în timp real, atunci când informaţiile şi datele indică existenţa sau posibilitatea existenţei unor riscuri relative la securitatea alimentară;

▪ să pună la punct un sistem predictiv, care să permită identificarea cât mai rapidă a potenţialelor riscuri şi evitarea crizelor alimentare.

3) comunicarea directă şi deschisă cu consumatorii asupra problemelor alimentare, pentru restabilirea şi menţinerea încrederii acestora. Autoritatea va trebui să ia măsurile necesare pentru informarea tuturor părţilor interesate de acţiunile şi hotărârile luate, nu numai în ceea ce priveşte avizele ştiinţifice, ci şi asupra rezultatelor şi programelor de control şi supraveghere. De asemenea, Autoritatea va deveni primul punct de contact unde să fie solicitate (în mod obişnuit sau în cazul identificării unor riscuri) informaţiile ştiinţifice privind securitatea alimentară şi problemele de nutriţie.

4) alertarea rapidă. Cartea albă prevede ca Autoritatea alimentară europeană să administreze un sistem de alertă rapidă, care să permită identificarea şi notificarea problemelor urgente de securitate alimentară. Comisia Europeană va face parte din aceast sistem şi va fi informată în timp real, urmând ca împreună cu statele membre să mobilizeze resursele ştiinţifice necesare pentru furnizarea celor mai bune avize ştiinţifice şi să reacţioneze rapid şi eficient pentru rezolvarea eventualelor crize. Comisia Europeană intenţionează să consolideze acest sistem, extinzându-l şi asupra problemelor privind alimentaţia animală.

2. Noul cadru legal

Cartea albă a securităţii alimentare reliefează faptul că, deşi în prezent Uniunea Europeană dispune de o vastă legislaţie - acoperind atât producţia primară a produselor agricole cât şi producţia industrială de preparare a alimentelor - , mijloacele care sunt prevăzute pentru a reacţiona în situaţii specifice sunt uneori divergente. Un alt neajuns al sistemului rezidă în absenţa unui angajament clar al tuturor părţilor interesate în a semnala rapid un potenţial risc, ceea ce antrenează, adesea, o întârziere a reacţiei Uniunii Europene faţă de crizele alimentare. Pentru remedierea acestei situaţii, Comisia Europeană propune un plan de acţiune care cuprinde măsuri vizând îmbunătăţirea legislaţiei comunitare în domeniul alimentar, de la fermă până pe masa consumatorului. Acesta prevede 84 de acţiuni distincte, pentru a completa şi îmbunătăţi legislaţia actuală, având ca scop definirea principiilor comune ale legislaţiei alimentare, instituirea securităţii alimentare ca obiectiv principal al dreptului comunitar în materie de alimentaţie şi furnizarea unui cadru general pentru domeniile neacoperite de reglementări armonizate specifice. 

Noul cadru legal propus vizează diferite aspecte ale lanţului alimentar, cum sunt:

▪ alimentele pentru animale: utilizarea materialelor şi produselor specifice în alimentaţia animală; evaluarea, autorizarea şi etichetarea alimentelor pentru animale; autorizarea instalaţiilor de producere a alimentelor pentru animale şi a măsurilor de control; punerea în aplicare a unui sistem de alertare rapidă;

▪ sănătatea şi îngrijirea animalelor: intensificarea luptei contra zoonozelor, encefalopatiei spongiforme bovine şi a altor tipuri de encefalopatii spongiforme transmisibile, integrarea problemelor privind îngrijirea animalelor în politica alimentară;

▪ igiena produselor alimentare: refacerea tuturor prevederilor legale existente în vederea garantării coerenţei şi clarităţii în ansamblul producţiei alimentare;

▪ limitele contaminanţilor şi reziduurilor de pesticide şi de medicamente veterinare în alimente; 

▪ autorizarea de noi alimente şi etichetarea lor;

▪ aditivii, aromele, ambalarea şi ionizarea produselor alimentare;

▪ posibilitatea de luare a măsurilor de salvare în situaţii de urgenţă;

▪ procesele decizionale în materie de alimentaţie (acestea trebuie simplificate pentru a garanta rapiditatea şi transparenţa).

3. Controlul

Comisia Europeană are în vedere refacerea exhaustivă a reglementărilor privind controlul, astfel încât acesta să acopere toate verigile din lanţul producţiei alimentare. Cu toate că responsabilitatea primară în ceea ce priveşte respectarea reglementărilor revine operatorilor economici, autorităţile naţionale sunt cele care trebuie să vegheze la respectarea normelor de securitate de către operatori. Prin sistemul de inspecţii şi de audit pus în practică de către Comisia Europeană în colaborarea cu Biroul alimentar şi veterinar (Dublin) au fost semnalate discrepanţe şi lacune ale controlului la nivel naţional.

Astfel, pentru îmbunătăţirea calităţii controlului la nivel european, Cartea albă a securităţii alimentare propune crearea unui cadru comunitar pentru sistemele de control naţionale, care să cuprindă trei elemente de bază:

· criterii operaţionale definite la nivel comunitar;

· orientări comunitare în materie de control;

· o mai bună cooperarea administrativă în conceperea şi gestionarea sistemelor de control.

4. Informarea consumatorilor

Pentru a fi convinşi că măsurile propuse în Cartea albă conduc la îmbunătăţirea reală a normelor de securitate alimentară, consumatorii trebuie informaţi în mod corespunzător. Comisia Europeană împreună cu noua Autoritate alimentară îşi propun să promoveze un dialog interactiv cu consumatorii, pentru a încuraja participarea acestora la implementarea politicii de securitate alimentară.

În acelaşi timp, se consideră că este mai bine ca cei care consumă produsele alimentare să fie informaţi asupra problemelor din domeniu şi a riscurilor care pot apărea în cazul anumitor categorii de alimente. În ceea ce priveşte comunicarea riscurilor la care se expun, o atenţie deosebită se acordă consumatorilor din categoria celor consideraţi ca fiind mai vulnerabili - copii, vârstnici, femei însărcinate, suferinzi de anumite boli, etc. 

Comisia consideră că se pot aduce îmbunătăţiri în ceea ce priveşte normele de etichetare a produselor alimentare, astfel încât consumatorii să fie informaţi nu numai asupra compoziţiei alimentelor, ci şi asupra valorii nutritive a acestora. Sunt vizate, în mod special, produsele dietetice, complementele alimentare şi alimentele îmbunătăţite.

5. Dimensiunea internaţională

Comunitatea Europeană este cel mai mare importator şi exportator mondial de produse alimentare. Acţiunile propuse în Cartea albă trebuie să fie prezentate şi explicate partenerilor comerciali ai Comunităţii.

În cadrul Organizaţiei Mondiale a Comerţului (OMC), Comunitatea trebuie să urmărească demersurile sale vizând stabilirea de reguli internaţionale care să permită statelor membre să menţină nivelul ridicat al sănătăţii publice în materie de securitate alimentară.

De asemenea, Comisia Europeană are în vedere încheierea de noi acorduri bilaterale cu terţe ţări (europene şi neeeuropene) pentru recunoaşterea reciprocă a echivalenţei măsurilor sanitare. În mod special, este urmărită şi susţinută adoptarea acquis-ului comunitar în domeniu de către ţările candidate la aderarea la Uniunea Europeană.

 

3. Instituţii şi organisme cu rol în domeniul securităţii alimentare

3.1. Comisia Europeană – Direcţia Generală Sănătate şi Protecţia Consumatorilor

Direcţia Generală Sănătate şi Protecţia Consumatorilor (DG XXIV) răspunde de coordonarea activităţilor serviciilor Comisiei implicate în asigurarea unui înalt nivel de protecţie a sănătăţii publice şi a sănătăţii şi intereselor economice ale consumatorilor europeni, inclusiv în raport cu producerea, comercializarea şi controlul public al produselor alimentare.

Atribuţiile sale specifice sunt:

· elaborează şi propune reglementări comunitare şi urmăreşte implementarea celor existente în diversele domenii care determină calitatea şi securitatea produselor alimentare: veterinar, fitosanitar, produse alimentare şi produse folosite în hrana animalelor, aditivi, contaminanţi, etc.;

· desfăşoară misiuni de inspecţie şi control în statele membre, dar şi în alte ţări cu care Uniunnea Europeană are schimburi comerciale în domeniul agroalimentar, pentru a verifica dacă regulile de igienă şi securitate alimentară sunt respectate de-a lungul lanţului alimentar;

· coordonează activitatea desfăşurată de către comitetele ştiinţifice, în vederea studierii unor aspecte particulare ale problemelor de securitate alimentară;

· evaluează şi analizează posibilele riscuri, cu implicaţii la nivel comunitar, care pot să apară pentru consumatorii europeni de produse alimentare şi coordonează adoptarea de măsuri speciale în cazul declanşării unor crize.

3.2. Biroul alimentar şi veterinar (BAV)

Biroul alimentar şi veterinar a fost înfiinţat în aprilie 1997, în cadrul Direcţiei Generale Sănătate şi Protecţia Consumatorilor a Comisiei Europene. Misiunea sa este “de a veghea la respectarea normelor de igienă a produselor alimentare şi a legislaţiei veterinare şi fitosanitare, atât în Uniunea Europeană cât şi în terţe ţări, şi de a contribui la menţinerea încrederii în securitatea alimentelor oferite consumatorilor europeni”.

Pentru a garanta că BAV dispune de resursele necesare pentru realizarea acestor obiective, Comisia Europeană a depus un efort considerabil, nu numai financiar, cât, mai ales, în materie de recrutare şi formare profesională a inspectorilor de specialitate. În prezent, BAV dispune de aproximativ 200 de angajaţi.

Principiile directoare ale activităţii desfăşurate de Biroul alimentar şi veterinar al Uniunii Europene sunt:

· independenţa – pentru a garanta consumatorilor că interesele lor sunt protejate în mod corect;

· transparenţa – pentru ca recomandările şi concluziile formulate să fie la dispoziţia şi pe înţelesul tuturor, astfel încât consumatorii să poată alege produsele alimentare în cunoştinţă de cauză;

· excelenţa – pentru a-şi îndeplini responsabilităţile privind protecţia consumatorilor în conformitate cu normele cele mai stricte şi pentru a beneficia de încrederea consumatorilor.

Biroul alimentar şi veterinar efectuează misiuni de audit şi inspecţii pe teren pentru a controla dacă este asigurată securitatea produselor alimentare, pe întreg lanţul alimentar, în statele membre sau în ţările care exportă produse agricole şi alimentare către Uniunea Europeană, iar apoi comunică rezultatele şi recomandările sale autorităţilor naţionale şi comunitare şi marelui public. De asemenea, Biroul alimentar şi veterinar are atribuţii şi în ceea ce priveşte controlul activităţii autorităţilor naţionale responsabile în domeniul protecţiei sănătăţii consumatorilor.

Activitatea Biroului s-a extins de la an la an, misiunile de audit şi inspecţiile acoperind diverse aspecte privind sectorul veterinar şi fitosanitar, contaminarea produselor alimentare şi a produselor folosite în hrana animalelor, igiena produselor alimentare, contaminarea radioactivă a produselor alimentare, produsele alimentare modificate genetic, agricultura biologică, trasabilitatea produselor alimentare de origine animală, etc. 

Pentru anul 2002, Biroul alimentar şi veterinar al Uniunii Europene are planificate 220 de inspecţii. O atenţie deosebită este acordată misiunilor care se vor desfăşura în ţările candidate la aderare, misiuni care urmăresc:

· evaluarea generală a tuturor aspectelor care influenţează securitatea alimentară şi stadiul pregătirii acestor state în vederea adoptării acquis-ului comunitar în domeniu;

· capacitatea autorităţilor naţionale şi a tuturor celor implicaţi în producţia alimentelor de a controla şi asigura respectarea exigenţelor de securitate alimentară în sectoare de interes particular. Prioritare pentru anul 2002 sunt considerate ca fiind: animalele vii şi alimentele de origine animală; supravegherea şi controlul a importurilor; aspectele legate de făinurile de origine animală şi encefalopatiile spongiforme transmisibile; controlul sănătăţii plantelor; controlul conţinutului de pesticide şi alţi contaminanţi în alimente.

 

3.3. Autoritatea europeană a securităţii alimentare (AESA)

Comisia Europeană a prezentat propunerea de reglementare stabilind principiile de bază şi procedurile generale ale legislaţiei alimentare şi instituind o Autoritate europeană a securităţii alimentare la 8 noiembrie 2000 (COM(2000) 716 final). Această propunere trebuie să fie adoptată de către Parlamentul European şi de către Consiliul Uniunii Europene prin procedura de codecizie. Parlamentul European a adoptat raportul său la 12 decembrie 2001, iar Consiliul intenţionează să accepte amendamentele formulate de către Parlamentul European şi să adopte reglementarea la începutul anului 2002. Unul dintre amendamentele introduse a fost schimbarea numelui Autorităţii din “Autoritatea alimentară europeană” în “Autoritatea europeană a securităţii alimentare”.

În paralel cu derularea procedurii de codecizie, Comisia Europeană s-a preocupat de lucrările pregătitoare pentru definitivarea structurii administrative a Autorităţii, astfel încât aceasta să devină operaţională imediat după adoptarea reglementării de către Consiliul Uniunii Europene.

Autoritatea europeană a securităţii alimentare este concepută ca o entitate juridică distinctă, independentă de alte instituţii comunitare, având ca sarcină generală furnizarea unei baze ştiinţifice coerente pentru politicile şi legislaţia din domeniul alimentar şi tratarea tuturor problemelor care au efect direct sau indirect asupra securităţii produselor alimentare, inclusiv sănătatea plantelor şi sănătatea şi îngrijirea animalelor. Acoperă, de asemenea, problemele ştiinţifice privind organismele modificate genetic şi nutriţia. 

Competenţele Autorităţii sunt cele preconizate prin Cartea albă a securităţii alimentare, şi anume: 

· furnizarea de avize ştiinţifice pentru problemele specifice domeniului, la cererea Comisiei Europene, a Parlamentului European şi a statelor membre, avize pe care se bazează hotărârile relative la gestionarea riscurilor;

· emiterea de avize asupra aspectelor tehnice din domeniul alimentar, necesare pentru orientarea politicilor şi reglementărilor relative la întreg lanţul alimentar;

· colectarea şi analizarea datelor referitoare la expunerea potenţială la riscuri alimentare, necesare pentru controlul securităţii de-a lungul lanţului alimentar în Uniunea Europeană;

· identificarea şi notificarea precoce a riscurilor care apar;

· sprijinirea Comisiei în cazul unor crize alimentare;

· asigurarea comunicării cu marele public asupra tuturor problemelor dependente de competenţa sa.

Astfel, prin crearea Autorităţii, a fost separată evaluarea riscurilor din domeniul alimentar – sarcină care este acum îndeplinită de AESA – de gestionarea riscurilor şi a situaţiilor de criză – responsabilitatea în acest sens revenind Comisiei Europene.

Structura organizatorică a Autorităţii europene a securităţii alimentare cuprinde:

· un consiliu de administraţie – independent, format din 15 membri, unul dintre aceştia fiind reprezentantul Comisiei Europene, desemnaţi de către Consiliul Uniunii Europene şi Parlamentul European, pe o perioadă de patru ani, pe criterii de înalt nivel de competenţă şi vastă experienţă în materie de securitate alimentară. Patru dintre membrii consiliului de administraţie trebuie să reprezinte organizaţii ale consumatorilor sau alte grupuri de interes în domeniul alimentar;

· un director executiv – numit de către consiliul de administraţie în urma unui proces de selecţie riguroasă;

· un forum consultativ – care îl asistă pe directorul executiv, format din 15 reprezentanţi - câte unul din partea fiecărui stat membru -, provenind din organismele naţionale care au atribuţii similare cu cele ale AESA, cum sunt agenţiile naţionale responsabile cu evaluarea riscurilor în sectorul alimentar. Pentru a pregăti începerea funcţionării Autorităţii europene a securităţii alimentare, Comisia Europeană a creat un grup embrionar, denumit “Forumul consultativ ştiinţific interimar”, care activează, deja, din 7 mai 2001. Acest organism intermediar se reuneşte trimestrial până la stabilirea forumului consultativ definitiv;

· 8 grupuri ştiinţifice – compuse din experţi independenţi, numiţi de către consiliul de administraţie. Selecţionarea membrilor grupurilor ştiinţifice se face pe criterii de competenţă, independenţă şi experienţă profesională. Cele 8 grupuri ştiinţifice sunt:

▪ grupul pentru aditivi alimentari, arome, materiale şi produse tehnologice auxiliare în contact cu alimentele;

▪ grupul pentru aditivi şi produse sau substanţe utilizate în alimentaţia animalelor;

▪ grupul pentru sănătatea plantelor, produsele fitofarmaceutice şi reziduurile acestora;

▪ grupul pentru organisme modificate genetic;

▪ grupul pentru produse dietetice, nutriţie şi alergii;

▪ grupul pentru riscuri biologice (inclusiv problemele relative la encefalopatia spongiformă bovină);

▪ grupul pentru contaminanţi ai lanţului alimentar;

▪ grupul pentru sănătatea şi ingrijirea animalelor.

· un comitet ştiinţific – cu rol de coordonare a activităţii grupurilor ştiinţifice, în vederea asigurării coerenţei avizelor ştiinţifice furnizate de acestea. Comitetul este compus din preşedinţii grupurilor ştiinţifice şi din şase experţi independenţi, care nu aparţin nici unuia dintre grupuri.

Finanţarea Autorităţii europene a securităţii alimentare se asigură din bugetul comunitar, pe baza unei propuneri a Comisiei Europene, aprobată de autoritatea bugetatară a Consiliului şi a Parlamentului European. Conform acestei propuneri, Autoritatea va dispune de un buget în valoare de aproximativ 40 milioane de Euro pentru primii trei ani de funcţionare.

Consiliul European de la Laeken (14-15 decembrie 2001) a luat în discuţie propunerile avansate pentru amplasarea sediului Autorităţii – Lille, Helsinki, Parma şi Barcelona -, fără a se ajunge la un acord în legătură cu alegerea unuia dintre aceste oraşe. Autoritatea urmează să-şi înceapă activitatea, provizoriu, la Bruxelles, sediul definitiv urmând să fie stabilit ulterior.

3.4. Comisia Codex Alimentarius

Comisia Codex Alimentarius a fost creată în anul 1962, ca instrument comun al Organizaţiei Mondiale pentru Sănătate şi al Organizaţiei Naţiunilor Unite pentru Alimentaţie şi Agricultură. În prezent, aceasta cuprinde 165 de ţări membre, care reprezintă 98% din populaţia mondială. 

Comisia Codex Alimentarius elaborează normele de securitate alimentară de referinţă pentru comerţul internaţional cu produse alimentare. 

Misiunea sa principală este protejarea sănătăţii consumatorilor şi garantarea unor bune practici comerciale. Au fost şi sunt adoptate norme relative la la produsele de bază (alimente şi grupuri de alimente), coduri de conduită în materie de igienă sau tehnologie, limite maxim admisibile pentru aditivi, contaminanţi, reziduuri de pesticide şi medicamente veterinare. Pentru elaborarea acestor norme şi reglementări Comisia Codex Alimentarius utilizează comitete secializate şi grupuri de lucru pe domeniile particulare de interes (de exemplu, pentru fructe şi produse vegetale proaspete, produse din cacao şi ciocolată, peşte şi produse pescăreşti, igienă alimentară, etichetarea produselor alimentare, etc.)

Toate statele membre ale Uniunii Europene sunt membre ale Codex Alimentarius, iar Comisia Europeană are calitate de observator. Comisia Europeană împreună cu statele membre, prin intermediul unor “documente de sinteză ale U.E.”, prezintă observaţii comune asupra problemelor examinate în cadrul comitetelor Comisiei Codex Alimentarius care ţin de competenţa legislaţiei comunitare. Direcţia Generală pentru Sănătate şi Protecţia Consumatorilor constituie punctul de legătură al Comisiei Europene cu Codex Alimentarius şi asigură coordonarea activităţii de elaborare a documentelor de sinteză.

Normele Codex Alimentarius nu au caracter obligatoriu: un stat poate adopta o normă mai restrictivă decât norma echivalentă stabilită de Codex Alimentarius, în condiţiile în care această măsură este justificată de interese speciale privind sănătatea publică şi securitatea alimentară, pe baza unor dovezi ştiinţifice serioase.

 

4. Realizări comunitare în domeniul securităţii alimentare. Reglementări şi acţiuni specifice

4.1. Securitatea produselor alimentare

Reglementările comunitare în domeniul alimentar au evoluat de-a lungul timpului de la abordarea verticală, produs cu produs, la abordarea orizontală, prin definirea şi stabilirea unor exigenţe comune pentru anumite categorii de produse sau pentru toate produsele alimentare. Obiectivul urmărit a fost armonizarea legislativă la nivel european, în vederea garantării liberei circulaţii a produselor alimentare pe piaţa unică şi respectării unor cerinţe importante cu privire la protecţia sănătăţii publice, protecţia consumatorilor, corectitudinea tranzacţiilor comerciale şi controlul public al alimentelor.

În prezent, legislaţia alimentară comunitară este constituită din reglementări verticale relative la produse specifice (uleiuri şi grăsimi comestibile, zahăr, miere, sucuri de fructe, etc.) şi din reglementări cu caracter orizontal, care vizează securitatea produselor alimentare şi informarea consumatorilor. În această ultimă categorie sunt cuprinse reglementările relative la: alimente cu destinaţie specială, aditivi şi arome alimentare, contaminanţi şi reziduuri alimentare, riscuri microbiologice, tratamente particulare pentru alimente (ionizarea), controlul şi sistemul de alertă rapidă pentru produsele alimentare.

1. Alimente dietetice, complemente alimentare şi alimente îmbogăţite

a) alimentele dietetice – produse alimentare care răspund unor nevoi nutritive particulare, cum sunt cele pentru sugari şi copii mici, cele destinate regimurilor hipocalorice sau cele folosite în scopuri medicale – fac obiectul unor reglementări comunitare speciale, stabilite în vederea garantării unui înalt grad de protecţie a sănătăţii umane în cadrul pieţei unice. Astfel, Directiva Consiliului 89/389/CEE, modificată prin Directivele 96/84/CE şi 1999/41/CE, defineşte cadrul regulilor privind compoziţia, comercializarea şi etichetarea alimentelor dietetice şi al măsurilor destinate asigurării unei bune utilizări a acestor alimente, fără riscuri pentru sănătatea umană. Această directivă stabileşte lista grupelor de alimente dietetice care fac obiectul unor reglementări speciale. Aceste grupe sunt:

▪ alimente pentru sugari şi copii mici – reglementările comunitare se referă la compoziţia nutritivă adecvată şi la securitatea alimentelor speciale pentru sugari (copii până la 1 an) şi copii mici (de la 1 la 3 ani). De asemenea, sunt stabilite norme şi în ceea ce priveşte aditivii alimentari care pot fi folosiţi în alimentele destinate sugarilor şi copiilor mici precum şi dispoziţii speciale privind prezenţa reziduurilor de pesticide;

▪ produse alimentare speciale pentru regimuri hipocalorice – compoziţia şi modul de etichetare al acestor tipuri de alimente sunt reglementate de Directiva Comisiei 96/8/CE; sursele de substanţe nutritive care pot fi utilizate în aceste produse sunt prevăzute în Directiva Comisiei 2001/15/CE;

▪ alimente folosite în scopuri medicale speciale – Directiva Comisiei 1999/21/CE relativă la alimentele dietetice pentru scopuri medicale speciale (pentru hrănirea bolnavilor, sub supraveghere medicală) conţine dispoziţii relative la compoziţia şi etichetarea acestora. Sunt prevăzute valori orientative ale conţinutului minim şi maxim de vitamine şi substanţe minerale;

▪ alimente pentru sportivi – în conformitate cu Cartea albă a securităţii alimentare, Comisia Europeană intenţionează să adopte o directivă specifică pentru alimentele destinate să susţină eforturile musculare intense, caracteristice anumitor discipline sportive;

▪ alte produse alimentare destinate unor nevoi particulare – această categorie a fost adăugată prin Directiva 1999/41/CE şi include: alimentele dietetice pentru suferinzii de diabet, produsele cu un conţinut redus de sodiu (sare) sau chiar fără sare, produsele fără gluten. 

b) complementele alimentare – surse concentrate de nutrimente sau alte substanţe cu efect nutritiv sau fiziologic, care completează alimentaţia normală. De obicei se comercializează sub formă de pilule, comprimate, gelule sau lichid în doze măsurate.

Comisia Europeană a adoptat, în mai 2000, o propunere de directivă a Parlamentului European şi a Consiliului privind armonizarea reglementărilor naţionale ale statelor membre relative la etichetarea complementelor alimentare şi cuprinzând dispoziţii specifice pentru conţinutul de vitamine şi minerale al acestor produse (COM(2001) 159 final).

c) alimentele îmbogăţite – alimente normale cărora li se adaugă diverse substanţe nutritive. În prima jumătate a anului 2002, conform Cărţii albe a securităţii alimentare, urmează să fie adoptată de către Comisia Europeană o propunere de directivă relativă la alimentele îmbogăţite, care să stabilească dispoziţii speciale aplicabile pentru comercializarea alimentelor care conţin adausuri de vitamine şi săruri minerale.

2. Aditivii şi aromele alimentare

Aditivii alimentari sunt substanţe adăugate în mod deliberat în produsele alimentare pentru proprietăţile lor de natură tehnologică, cum ar fi de exemplu îndulcirea, colorarea sau conservarea. Ei sunt definiţi de legislaţia comunitară ca fiind substanţe care nu se consumă ca atare, dar care se utilizează ca ingrediente.

Legislaţia comunitară referitoare la aditivii alimentari promovează principiul conform căruia numai aditivii care sunt explicit autorizaţi pot fi utilizaţi. Autorizarea aditivilor alimentari, în conformitate cu reglementările comunitare, este valabilă atât pentru statele membre ale Uniunii Europene cât şi pentru Norvegia şi Islanda.

Majoritatea aditivilor nu pot fi utilizaţi decât în cantităţi limitate în anumite produse alimentare. Dacă nu este impusă nici o limită pentru utilizarea unui aditiv alimentar, acesta trebuie să fie folosit conform bunei practici de fabricaţie, numai în cantitatea minimă necesară obţinerii efectului tehnologic dorit.

Aditivii alimentari pot fi autorizaţi numai dacă:

· sunt necesari în procesul tehnologic;

· nu induc consumatorul în eroare;

· nu prezintă nici un risc pentru sănătatea consumatorului.

Înainte de a fi autorizată utilizarea lor, securitatea aditivilor alimentari este evaluată de către Comitetul ştiinţific de alimentaţie umană, alcătuit dintr-un grup de experţi care consiliază Comisia Europeană în chestiuni privitoare la produsele alimentare.

Legislaţia comunitară referitoare la aditivi cuprinde următoarele directive:

· Directiva Consiliului 89/107/CEE, modificată de directiva 94/34/CE, care furnizează cadrul legal pentru autorizarea aditivilor alimentari;

· Directiva Parlamentului European şi a Consiliului 94/36/CE, care stabileşte modalităţile de utilizare a coloranţilor;

· Directiva Parlamentului European şi a Consiliului 94/35/CE, modificată prin Directiva 96/83/CE, care stabileşte modalităţile de utilizare a edulcoranţilor (îndulcitori);

· Directiva Parlamentului European şi a Consiliului 95/2/CE, modificată prin Directivele 96/85/CE, 98/72/CE şi 2001/5/CE, care fixează modalităţile de autorizare pentru toţi aditivii, alţii decât coloranţii şi îndulciorii.

Utilizarea aditivilor alimentari trebuie înscrisă întotdeauna pe ambalajul produselor alimentare, funcţie de categoria din care fac parte (antioxidanţi, conservanţi, coloranţi, etc.), cu numele lor sau cu numărul lor “E”. În legislaţia comunitară sunt stabilite modalităţile de etichetare pentru evidenţierea aditivilor din produsele alimentare şi pentru aditivii vânduţi producătorilor de alimente sau consumatorilor (Directiva 2000/13/CE, Regulamentul 50/2000/CE («Food Labelling») şi Directiva 89/107/CEE).

Aromele alimentare sunt substanţe utilizate pentru a da gust şi/sau miros alimentelor. Legislaţia comunitară defineşte diferite tipuri de arome, cum ar fi: substanţele aromatice naturale, identic naturale sau artificiale, preparatele aromatizante de origine vegetală sau animală, aromele de transformare care îşi măresc savoarea după încălzire şi aromele de fum.

Directiva Consiliului 88/388/CEE, completată prin directiva Comisiei 91/71/CEE, prezintă definiţia aromelor, regulile generale de utilizare a acestora, exigenţele pentru etichetare şi limitele maxime pentru substanţele care pot afecta sănătatea persoanelor. Aceste substanţe sunt cele conţinute în mod natural în materiile prime ale aromelor (ierburi) şi apar implicit în preparatele aromatizante. Este interzisă adăugarea ca atare a acestor substanţe în alimente.

Referitor la substanţele aromatizante, Regulamentul Parlamentului European şi al Consiliului 2232/96/CE prezintă regulile de bază pentru folosirea substanţelor aromatizante în sau pe produsele alimentare în Uniunea Europeană. În conformitate cu acest regulament, statele membre au informat Comisia Europeană despre substanţele aromatizante care sunt în prezent autorizate pentru a fi folosite în produsele alimentare la nivel naţional. Informaţiile au fost reunite de către Comisie într-un nomenclator de aproximativ 2800 de substanţe, adoptat prin Hotărârea Comisiei 1999/217/CE, modificată prin Hotărârea Comisiei 2000/489/CE. Nomenclatorul constituie baza pentru un program de evaluare pe o perioadă de cinci ani a acestor substanţe aromatizante, lansat după adoptarea Regulamentului Comisiei 1565/2000/CE. La sfârşitul acestui program de evaluare se va stabili o listă de substanţe aromatizante care pot fi utilizate în produsele alimentare la scară europeană.

Regulile de etichetare a aromelor alimentare vândute ca atare producătorilor alimentari sau de evidenţire pe ambalaj a aromelor adăugate produselor alimentare sunt prevăzute în Directiva 2000/13/CE şi Directiva 91/71/CEE.

3. Contaminanţi şi reziduuri alimentare (chimice şi farmaceutice)

În cursul diverselor procese de prelucrare şi din diferite cauze, produsele alimentare pot fi contaminate, acest lucru având, în general, un impact negativ asupra calităţii lor şi implicând riscuri pentru sănătatea umană. Comunitatea a adoptat măsuri în vederea menţinerii contaminanţilor în produsele alimentare şi în hrana animalelor la niveluri acceptabile din punct de vedere toxicologic, cât mai scăzute posibil.

În legislaţia comunitară, contaminanţii sunt definiţi ca “toate substanţele care nu sunt intenţionat adăugate în produsele alimentare, dar care sunt totuşi prezente ca reziduuri din procesul de producere (inclusiv din cauza tratamentelor aplicate culturilor şi animalelor sau a practicilor de medicină veterinară), fabricare, transformare, preparare, conservare, ambalare, transport sau depozitare a acestor produse, sau ca urmare a contaminării mediului înconjurător”. Materialele străine cum sunt, de exemplu, resturile de insecte, părul de animal şi altele nu sunt acoperite prin această definiţie.

La nivel comunitar, pentru evitarea sau reducerea contaminării alimentare, se respectă aşa-numitele “bune practici”. Bunele practici cuprind măsurile care se aplică pentru prevenirea contaminării alimentelor la sursă, de exemplu, prin reducerea poluării mediului şi folosirea unor tehnologii corespunzătoare pentru producere, manipulare, stocare, transport, ambalare, etc. Un exemplu în acest sens este “Codul de bună practică” pentru reducerea aflatoxinei M1 în lapte.

Principiile de bază ale legislaţiei comunitare privind contaminanţii în alimente sunt stabilite în Regulamentul Consiliului (CEE) nr. 315/93, din 8 februarie 1993. Conform acestui regulament:

· este interzisă introducerea pe piaţă a produselor alimentare care conţin o cantitate inacceptabilă din punct de vedere al sănătăţii publice şi, în particular, din punct de vedere toxicologic, de contaminanţi;

· conţinutul în contaminanţi trebuie să fie menţinut la nivelurile cele mai scăzute care pot fi atinse prin aplicarea bunelor practici;

· trebuie să fie fixate valori maxim admisibile pentru anumiţi contaminanţi, pentru protejarea sănătăţii publice.

Prin Regulamentele Comisiei (CE) nr. 194/97, din 31 ianuarie 1997 şi nr. 466/2001, din 8 martie 2001 au fost stabilite limitele maximale pentru anumiţi contaminanţi în produsele alimentare: nitraţi în spanac şi lăptuci; aflatoxină B1 şi aflatoxină totală în arahide, fructe în coajă, fructe uscate, cereale şi aflatoxină M1 în lapte; cadmiu, plumb şi mercur în diverse produse, etc. Conform Cărţii albe a securităţii alimentare, Comunitatea urmează să stabilească limitele maximale şi pentru alţi contaminanţi, lista acestora fiind deschisă. 

În ultimul an (2001), Comisia Europeană a desfăşurat o activitate deosebită pentru studierea problemelor create de prezenţa compuşilor cu dioxină şi a PCB-urilor (bifenili policloruraţi) în hrana animalelor şi în alimentele de origine animală, în vederea adoptării unor reglementări specifice. La 25 octombrie 2001, Comisia a adoptat o strategie pentru reducerea prezenţei dioxinei şi a PCB-urilor în mediu, alimente pentru animale şi produse alimentare, iar, la 27 noiembrie 2001, Consiliul Uniunii Europene a aprobat o directivă care stabileşte limitele conţinutului de dioxină în hrana animalelor, aceasta urmând să intre în vigoare de la 1 iulie 2002.

4. Ionizarea produselor alimentare

Ionizarea reprezintă un tratament fizic de iradiere a produselor alimentare cu radiaţii de înaltă energie (radiaţii ionizante). Această tehnică este utilizată pentru prelungirea duratei de conservare a produselor alimentare şi/sau reducerea riscurilor pentru sănătate determinate de prezenţa unor agenţi patogeni (microorganisme) în unele alimente (conserve, carne, fructe de mare). În practică, tehnica ionizării este limitată şi se aplică numai în ţările în care este autorizată.

La nivel comunitar, produsele şi ingredientele alimentare iradiate sunt reglementate prin:

- Directiva-cadru 1999/2/CE a Parlamentului European şi a Consiliului relativă la armonizarea legislaţiei statelor membre privind produsele şi ingredientele alimentare tratate prin ionizare. Această directivă acoperă aspectele generale şi tehnice, etichetarea produselor ionizate şi condiţiile de autorizare a lor;

- Directiva de aplicare 1999/3/CE a Parlamentului European şi a Consiliului, care stabileşte o listă comunitară de produse şi ingrediente alimentare tratate prin ionizare. În prezent, această listă comunitară de produse autorizate a fi iradiate nu conţine decât o singură categorie de alimente: “ierburi aromatice uscate, mirodenii şi condimente vegetale”. Lista urmează să fie completată, pe măsură ce aspectele tehnice şi de autorizare vor fi definitivate la nivel comunitar şi pentru alte categorii de produse alimentare.

Statele membre pot menţine sistemul de autorizare naţional pentru iradierea anumitor produse alimentare până la introducerea lor pe lista comunitară. Iradirea produselor alimentare trebuie să se facă numai în instalaţii autorizate de către statele membre sau, în cazul instalaţiilor aflate în alte ţări, autorizate de către Comunitatea Europeană.

Comercializarea pe piaţa Uniunii a produselor neconforme cu prevederile directivelor anterioare a fost interzisă începând cu 20 martie 2001.

Direcţia Generală Sănătate şi Protecţia Consumatorilor a publicat la 2 octombrie 2000 un document de consultare asupra ionizăii produselor alimentare şi a invitat pe toţi cei interesaţi să depună comentariile lor în legătură cu acest aspect. Pe baza comentariilor primite, Comisia Europeană a elaborat şi adoptat, la 8 august 2001, o Comunicare relativă la produsele şi ingredientele alimentare care ar putea să fie supuse unui tratament prin ionizare în Comunitate, urmând ca acestea să completeze lista comunitară prevăzută de Directiva 1999/3/CE.

5. Riscurile microbiologice. Zoonozele

Produsele alimentare de origine animală şi vegetală pot fi periculoase pentru sănătatea umană în cazul în care sunt contaminate din punct de vedere microbiologic (cu Eschirichia coli, Salmonella, bacterii aerobe, bacili coliformi, etc.) Pentru protejarea consumatorilor împotriva riscurilor microbiologice determinate de produsele alimentare, prin legislaţia comunitară au fost stabilite o multitudine de măsuri de igienă. În particular, au fost fixate criterii microbiologice pentru diverse produse alimentare, prin adoptarea a 6 directive specifice. Aceste criterii se aplică la locul de producere al alimentelor şi în cadrul controalelor importurilor şi al comerţului intracomunitar.

În conformitate cu prevederile Cărţii albe a securităţii alimentare, la 7 iulie 2000, Comisia Europeană a prezentat o serie de propuneri, cuprinse în patru reglementări, conform cărora operatorii din sectorul alimentar sunt primii responsabili pentru securitatea alimentară de-a lungul lanţului alimentar. Aceste noi reglementări adună, armonizează şi simplifică prescripţiile în materie de igienă, care erau cuprinse în 17 directive distincte adoptate anterior.

Sănătatea animală este un factor important în domeniul securităţii alimentare, deoarece o serie de maladii sau infecţii, denumite zoonoze, cum sunt bruceloza, salmoneloza şi listeroza, pot fi transmise la om, în special prin alimente contaminate. 

Legislaţia comunitară în materie de sănătate animală acoperă anumite maladii specifice animalelor, susceptibile a fi transmise omului prin alimente. Astfel, de exemplu, bruceloza şi tuberculoza sunt abordate în directivele Consiliului 64/432/CEE şi 91/68/CEE. De asemenea, legislaţia comunitară acoperă şi măsurile veterinare în raport cu sănătatea publică şi acţiunile de luptă specifică împotriva zoonozelor. Ca exemplu, Directiva Consiliului 92/46/CEE stabileşte regulile relative la situaţia unităţilor de producere a laptelui în ceea ce priveşte bruceloza şi tuberculoza; Directiva 64/433/CEE prevede măsurile de inspecţie veterinară în materie de igiena cărnii, pentru depistarea paraziţilor (cisticerc, trichina).

În Cartea albă a securităţii alimentare, Comisia Europeană a anunţat modificarea legislaţiei existente privind zoonozele, iar la 1 august 2001 a prezentat, deja, o propunere de directivă a Parlamentului European şi a Consiliului referitoare la măsurile de luptă împotriva maladiilor de origine alimentară provocate de Salmonella şi Eschirichia coli.

 

6. Controlul oficial al produselor alimentare

Sistemul de control oficial al produselor alimentare la nivel comunitar este reglementat de Directiva Consiliului 89/397/CEE, din 14 iunie 1989. Conform acestei reglementări, controlul oficial se realizează pentru verificarea conformităţii produselor alimentare, aditivilor, sărurilor minerale, oligo-elementelor şi materialelor care intră în contact cu produsele alimentare cu dispoziţiile care au ca obiect prevenirea riscurilor pentru sănătatea publică, asigurarea corectitudinii tranzacţiilor comerciale sau protejarea intereselor consumatorilor.

Controlul vizează materiile prime, produsele semifinite şi finite, produsele de întreţinere utilizate în procesul de fabricaţie al alimentelor şi se face prin analiza eşantioanelor în laboratoare oficiale, autorizate în fiecare stat membru al Uniunii Europene. Statele membre stabilesc un program previzional anual, care stipulează natura şi frecvenţa controalelor şi transmit în fiecare an Comisiei Europene informaţii privind executarea acestora. Pe baza acestor informaţii, Comisia elaborează şi adoptă, anual, o recomandare pentru un program coordonat de control, la nivel comunitar.

Directiva Consiliului 93/99/CEE, din 29 octombrie 1993, relativă la măsurile adiţionale privind controlul produselor alimentare completează principiile generale ale inspecţiei produselor alimentare şi permite aplicarea uniformă de către statele membre a Directivei 89/397/CEE. Conform acesteia, statele membre veghează ca, la nivel naţional, controlul produselor alimentare să fie incredinţat unor autorităţi competente, care dispun de de un număr suficient de specialişti în medicină (veterinară), chimie, microbiologie, tehnologie alimentară, igienă alimentară, etc. Comisia Europeană, prin servicile şi funcţionarii săi, cooperează cu autorităţile naţionale competente, rolul său fiind de coordonare administrativă şi de evaluare a echivalenţei sistemelor de control oficiale din statele membre.

7. Sistemul de alertă rapidă pentru produsele alimentare 

Comisia Europeană (DG XXIV) utilizează Sistemul de alertă rapidă pentru produsele alimentare (RASFF) pentru a informa rapid statele membre despre problemele sau riscurile determinate de produsele alimentare care nu corespund prescripţiilor de securitate alimentară sau a căror etichetare inadecvată generează pericole pentru consumatori. Obiectivul principal este împiedicarea comercializării sau retragerea de pe piaţa comunitară a produselor alimentare care prezintă riscuri grave pentru sănătatea consumatorilor. Acest sistem se aplică numai produselor alimentare care prezintă un risc ce depăşeşte frontierele unui stat membru.

Funcţionarea sistemului de alertă rapidă pentru produse alimentare este reglementată prin Directiva Consiliului 92/59/CEE, din 29iunie 1992, relativă la securitatea generală a produselor (art. 8). Alertarea rapidă se realizează pe baza unei proceduri de schimb rapid de informaţii, în cadrul unei reţele de puncte de contact, câte unul în fiecare stat membru şi unul la Comisia Europeană.

Conform acestei reglementări, imediat ce un stat membru (prin autorităţile competente în domeniu) identifică un risc grav în legătură cu un produs sau un lot de produse alimentare, ale cărui efecte depăşesc sau ar putea depăşi graniţele naţionale, acesta trebuie să informeze Comisia Europeană. Notificarea către Comisia Europeană trebuie să fie transmisă în scris şi să cuprindă: 

· informaţii care să permită identificarea produsului în cauză;

· riscul estimat şi rezultatele analizelor efectuate în vederea evaluării importanţei;

· natura măsurilor întreprinse;

· informaţii privind reţeaua de comercializare, atunci când este posibilă obţinerea lor.

Comisia Europeană verifică dacă notificarea este conformă cu art. 8 al Directivei 92/59/CEE, ia legătura, dacă este necesar, cu statul care a lansat alerta, şi apoi transmite de urgenţă autorităţilor competente din celelalte state membre informaţii referitoare la situaţia apărută şi la măsurile care trebuie luate. De asemenea, Comisia ia legătura cu autoritatea din ţara care se presupune că provine produsul, pentru a face verificările necesare. 

Conform Directivei 92/59/CEE, statele membre sunt obligate să informeze serviciile Comisiei Europene despre acţiunile pe care le-au întreprins pentru o situaţie semnalată. Schimbul reciproc de informaţii între Comisie şi statele membre continuă până la eliminarea riscului apărut şi adoptarea măsurilor care se impun.

4.2. Sănătatea plantelor. Controlul pesticidelor

1. Evaluarea şi autorizarea produselor folosite pentru protecţia plantelor

Directiva Consiliului Uniunii Europene 91/414/CEE, din 15 iulie 1991, modificată printr-o serie de alte zece directive adoptate ulterior, reprezintă cadrul legal privind condiţiile şi procedurile de autorizare a produselor pentru protecţia plantelor.

Ea stabileşte un sistem armonizat de autorizare a substanţelor active utilizate în produsele fitofarmaceutice la scară europeană. Statele membre pot agrea utilizarea pe teritoriul lor a produselor care conţin substanţe aprobate conform reglementărilor comunitare.

În momentul adoptării Directivei 91/441/CEE, în 1991, numărul de substanţe autorizate pentru a fi folosite în statele membre ale Uniunii Europene se ridica la mai mult de 800. Conform directivei, a fost lansat un program de evaluare a inocuităţii acestor substanţe, pe o perioadă de 12 ani, cu scopul de a definitiva o listă de produse fitofarmaceutice autorizate la nivel comunitar. Astfel, începând cu iulie 2003, în statele membre vor putea fi utilizate numai produsele cuprinse în această listă.

1. Reziduurile de pesticide

Elaborarea legislaţiei pentru reziduurile de pesticide, inclusiv cea care stabileşte limitele maxime ale reziduurilor în produsele alimentare, reprezintă o responsabilitate comună a Comisiei şi a statelor membre. Până în prezent, au fost stabilite mai mult de 17.000 de limite maxime ale reziduurilor în diverse produse alimentare pentru 133 de pesticide. Este important de notat că aceste limite maxime nu reprezintă limite maxime toxicologice. Ele au fost stabilite pe baza bunei practici agricole şi reprezintă cantitatea maximă de reziduu care poate să apară într-un produs, în condiţiile în care a fost respectată buna practică agricolă pe perioada utilizării unui pesticid. La stabilirea limitelor maxime s-a avut grijă ca nivelele maxime să nu provoace efecte din punct de vedere toxicologic.

Legislaţia curentă în domeniul limitelor maxime ale reziduurilor de pesticide se bazează pe patru directive ale Consiliului:

1. Directiva Consiliului 76/895/CE, care stabileşte limitele maxime ale rezidurilor de pesticide pentru fructe şi vegetale;

2. Directiva Consiliului 86/362/CEE, care stabileşte limitele maxime ale reziduurilor de pesticide pentru cereleale şi produse cerealiere;

3. Directiva Consiliului 86/363/CEE, care stabileşte limitele maxime ale reziduurilor de pesticide pentru produsele de origine animală;

4. Directiva Consiliului 90/642/CEE, care stabileşte limitele maxime ale reziduurilor de pesticide pentru pentru produsele de origine vegetală;

Până în anul 1997, reglementările comunitare au vizat stabilirea limitelor maxime ale reziduurilor de pesticide numai pentru materiile prime. Directiva 97/41/CE aduce trei schimbări importante:

· introduce stabilirea limitelor maxime ale reziduurilor de pesticide în produsele prelucrate şi în alimentele compozite, pe baza limitelor stabilite pentru produsele agricole;

· stabileşte o procedură de conciliere pentru cazurile în care limitele maxime stabilite la nivel naţional se dovedesc a fi bariere comerciale în interiorul Comunităţii;

· transferă competenţa de stabilire a limitelor maxime ale reziduurilor de pesticide de la Consiliul Uniunii Europene la Comisia Europeană.

Începând din anul 1996, Comisia a făcut recomandări anuale referitoare la Programele comunitare de monitorizare coordonată a reziduurilor de pesticide în alimente. Aceste Programe comunitare anuale completează programele naţionale de monitorizare ale statelor membre. Obiectivele acestor programe sunt de a asigura conformitatea cu legislaţia asupra reziduurilor şi de a evalua cât mai bine expunerea reală a consumatorilor la reziduurile de pesticide din alimente.

3. Protecţia împotriva dăunătorilor

În scopul protejării eficiente a plantelor şi a produselor de origine vegetală pe piaţa internă a Uniunii Europene, prin Directiva 77/93/CEE a Consiliului, completată prin Directiva Consiliului 2000/29/CE a fost instituit un regim fitosanitar. Aceasta stabileşte măsurile de protecţie împotriva introducerii şi răspândirii în interiorul Comunităţii a dăunătorilor specifici plantelor şi produselor de origine vegetală provenind din terţe ţări.

În aprilie 2001, Comisia Europeană a înaintat o propunere de modificare a directivei menţionate anterior, care vizează întărirea controalelor efectuate asupra produselor vegetale provenind din terţe ţări şi îmbunătăţirea coordonării la nivel naţional între serviciile de protecţie a plantelor şi autorităţile vamale, dar şi între serviciile de protecţie a plantelor ale statelor membre.

 

4.3. Sănătatea şi îngrijirea animalelor

Comisia Europeană promovează acţiuni în domeniul protecţiei animalelor, respectând principiul conform căruia animalele sunt fiinţe sensibile. Direcţia Generală Sănătate şi Protecţia Consumatorilor asigură în mare parte activităţile în acest domeniu, care cuprind în special stabilirea de norme în materie de protecţie a animalelor în ferme şi crescătorii, în cursul transportului şi la abator. Direcţia Generală pentru Mediu este responsabilă în ceea ce priveşte protecţia animalelor sălbatice şi protecţia animalelor utilizate în scopuri experimentale sau ştiinţifice.

Primele reglementări comunitare vizând protecţia animalelor au fost adoptate încă de acum 25 de ani. De-a lungul timpului, aceste reglementări au fost reexaminate şi şi-au extins domeniul de aplicabilitate. Scopul urmărit a fost de a reduce suferinţele inutile ale animalelor şi de a obliga crescătorii/deţinătorii de animale să respecte exigenţe minime de bună întreţinere a lor.

● În ceea ce priveşte protecţia animalelor în ferme şi crescătorii, Comunitatea Europeană dispune de o serie de reglementări specifice pentru specii distincte: Directivele Consiliului 86/113/CE şi 88/166/CEE – pentru găini ouătoare; Directiva Consiliului 91/630/CEE – pentru protecţia porcilor în crescătorii intensive; Directiva Consiliului 91/629/CE pentru protecţia viţeilor.

În anul 1998, a fost adoptată Directiva Consiliului 98/58/CE privind protecţia animalelor, indiferent de specie - inclusiv peşti, reptile sau amfibieni -, crescute în vederea obţinerii de produse alimentare, lână, piele, blană sau pentru alte scopuri agricole. Dispoziţiile cuprinse în această reglementare sunt în conformitate cu Convenţia europeană pentru protecţia animalelor în crescătorii (Consiliul Europei, 1978) şi urmăresc să asigure animalelor:

· accesul la apă potabilă şi la hrană corespunzătoare;

· un mediu de creştere adecvat – adăposturi şi spaţii confortabile;

· prevenirea îmbolnăvirii sau rănirii şi tratarea rapidă;

· condiţii de creştere şi îngrijire care să nu provoace traume psihice.

Legislaţia comunitară privind protecţia animalelor în crescătorie instituie norme minimale. Autorităţile naţionale ale statelor membre au posibilitatea să adopte şi să aplice reguli mai stricte în domeniu.

● Comisia Europeană acordă o deosebită importanţă şi protecţiei animalelor în timpul operaţiunilor de transport. Prima dispoziţie legală în acest domeniu a fost adoptată în anul 1977 (Directiva Consiliului 77/489/ CE), pe baza convenţiei din 1968 a Consiliului Europei privind protecţia animalelor în transportul internaţional. Aceasta a fost modificată şi completată, ulterior, prin Directivele Consiliului 91/628/CE şi 95/29/CE şi prin Regulamentul Consiliului 411/98/CE. Au fost introduse prevederi importante referitoare la autorizarea transportatorilor, stabilirea unui plan (rută) de transport, a densităţii de încărcare şi a duratei maxim acceptate de transport.

Preocupările actuale ale Comisiei se concentrează asupra introducerii unor exigenţe mai stricte în ceea ce priveşte asigurarea condiţiilor optime (ventilaţie, umiditate, temperatură) în timpul transportării animalelor pe trasee mai lungi de opt ore. În acest sens, Comisia a elaborat o propunere de reglementare, în aprilie 2001, urmând ca aceasta să fie supusă procedurilor de adoptare de către Consiliul Uniunii Europene.

● La nivel comunitar, protecţia animalelor este reglementată şi sub aspectul condiţilor de pregătire şi sacrificare în abatoare. Directiva Consiliului 93/119/CEE prevede exigenţe aplicabile în acest sens: evitarea tratamentului brutal şi a provocării de suferinţe inutile în timpul deplasării în abatoare, al imobilizării şi la sacrificare; abatoarele trebuie să fie autorizate din punct de vedere sanitar veterinar şi să dispună de personal calificat; carnea destinată consumului uman trebuie să corespundă din punct de vedere igienico-sanitar.

4.4. Lupta împotriva maladiilor animale

Prevenirea şi combaterea răspândirii maladiilor animale, care pot genera riscuri de îmbolnăvire a omului prin consumul de produse alimentare, reprezintă o prioritate deosebită a acţiunilor şi măsurilor comunitare. Cele mai recente preocupări au fost declanşate de “criza vacii nebune” (1996) – provocată de encefalopatia spongiformă bovină (ESB) şi de apariţia cazurilor de febră aftoasă (2001).

Pentru anul 2002, Comisia Europeană a aprobat fonduri substanţiale pentru lupta împotriva encefalopatiilor spongiforme transmisibile (EST) şi a altor maladii animale în Uniunea Europeană. Astfel, numai pentru supravegherea ESB şi a altor encefalopatii sunt alocate 114 milioane de Euro, iar aproximativ 40,45 milioane de Euro vor fi folosiţi pentru eradicarea şi supravegherea a 13 maladii animale importante (bruceloza, tuberculoza, salmoneloza, tremurul ovinelor, pesta porcină, etc.).

Programele pentru maladiile vizate sunt stabilite la nivelul fiecărui stat membru şi prezentate Comisiei, urmând ca, în funcţie de situaţia epidemiologică şi de numărul de animale existente la nivel naţional, să beneficieze de finanţare din fondul comunitar stabilit.

În ceea ce priveşte ESB şi implicaţiile sale asupra sănătăţii consumatorilor de carne de vită, instituţiile comunitare, în cooperare cu autorităţile statelor membre, au adoptat o serie de măsuri relative la producerea şi utilizarea ingredientelor de origine animală în hrana animalelor. Prin hotărâre a Consiliului 2000/766/CE, a fost suspendată temporar utilizarea proteinelor animale ca hrană în crescătoriile de animale până la adoptarea unei reglementări speciale (referitoare la subprodusele animale nefolosite în alimentaţia umană) de către Consiliu şi Parlamentul European. 

Propunerile făcute de Comisia Europeană pentru crearea unui cadru legislativ complet pentru ESB şi EST şi subprodusele animale nefolosite în alimentaţia umană sunt supuse, în prezent, unor dezbateri susţinute. Interzicerea producerii şi a utilizării în hrana animalelor a subproduselor de origine animală antrenează confruntarea unor interese divergente – pe de o parte, cele ale autorităţilor, vizând protejarea consumatorilor şi securitatea alimentară, iar, pe de altă parte, cele de ordin financiar ale operatorilor implicaţi, care ar trebui să recurgă la desfiinţarea unor capacităţi de producţie şi să găsească soluţii noi şi să investească suplimentar pentru respectarea normelor de mediu.

Apariţia focarelor de febră aftoasă – maladie infecţioasă specifică vitelor – în februarie 2001, în Marea Britanie şi, apoi, în Irlanda, Franţa şi Olanda, a declanşat o adevărată criză comunitară. Toate statele membre au mobilizat resurse enorme pentru împiedicarea răspândirii focarelor de infecţie; au fost sacrificate şi distruse mai mult de 4 milioane de animale. Comisia Europeană, în cooperare cu statele membre, a pus în practică nu mai puţin de 57 de hotărâri relative la măsuri imediate de protecţie şi restricţii în ceea ce priveşte deplasarea animalelor. 

Pe lângă măsurile speciale în caz de criză, Uniunea Europeană dispune de un cadru general de reglementare a febrei aftoase, prin Directiva Consiliului 85/511/CEE. Pentru a-şi proteja cele peste 300 de milioane de animale vulnerabile la virusul febrei aftoase, Uniunea Europeană limitează schimburile comerciale cu terţe ţări numai la produsele tratate împotriva acestui virus şi aplică, în cazul importurilor, controale stricte la frontierele exterioare. 

4.5. Organismele modificate genetic (OMG)

Organismele modificate genetic pot fi definite ca fiind organisme al căror material genetic (AND) a fost transformat prin alte mijloace decât cele determinate de multiplicarea sau recombinarea naturală.

Legislaţia comunitară în domeniu a fost elaborată după anul 1990 şi asigură cadrul de evaluare ştiinţifică al OMG-urilor, de autorizare şi de utilizare a acestora. Obiectivul urmărit este protejarea sănătăţii europenilor, a mediului înconjurător şi crearea unei pieţe comunitare a biotehnologiilor. Principalele reglementări comunitare adoptate sunt:

· Directiva Consiliului 90/220/CEE, actualizată prin Directiva Consiliului 2001/18/CE (care va intra în vigoare în octombrie 2002) – relativă la diseminarea voluntară a organismelor modificate genetic. În conformitate cu prevederile acestei directive, până în prezent, au fost autorizate spre a fi introduse pe piaţa comunitară 18 OMG, două dintre acestea putând fi folosite în produsele alimentare (o varietate de soia şi o varietate de porumb), iar opt în hrana animalelor (o varietate de soia, patru varietăţi de porumb şi trei varietăţi de rapiţă);

· Regulamentul Parlamentului European şi al Consiliului (CE) 258/97 relativ la autorizarea şi etichetarea unor noi alimente şi ingrediente alimentare, inclusiv a celor conţinând OMG sau obţinute plecând de la OMG;

· Regulamentul Parlamentului European şi al Consiliului (CE) 1139/98 privind menţionarea obligatorie, prin etichetare, a produselor alimentare obţinute plecând de la OMG (produsele obţinute din soiurile modificate genetic de porumb sau soia autorizate la nivel comunitar), modificat prin Regulamentul (CE) 49/2000;

· Regulamentul Parlamentului European şi al Consiliului (CE) 50/2000 relativ la etichetarea produselor şi ingredientelor alimentare conţinând aditivi şi arome modificate genetic.

În conformitate cu dispoziţiile generale în ceea ce priveşte etichetarea (Directiva 90/220/CEE), este obligatorie etichetarea a patru dintre cele opt OMG autorizate pentru a fi folosite în hrana animalelor.

La 25 iulie 2001, Comisia Europeană a prezentat două noi propuneri pentru reglementarea problemelor privind trasabilitatea şi etichetarea organismelor modificate genetic şi a produselor obţinute plecând de la acestea, inclusiv a celor folosite în hrana omului şi a animalelor. Aceste propuneri urmează să fie aprobate şi să intre în vigoare cel mai târziu în anul 2003.

5. Securitatea alimentară în contextul extinderii Uniunii Europene

Securitatea alimentară reprezintă un domeniu important pe care ţările candidate trebuie să-l aibă în vedere în procesul de pregătire pentru aderarea la Uniunea Europeană. Extinderea Uniunii Europene nu trebuie să antreneze, în nici un caz, reducerea nivelului de securitate alimentară actual, iar consumatorii europeni trebuie să aibă convingerea că se respectă normele de control alimentar şi alimentele aflate la dispoziţia lor sunt sănătoase, indiferent de locul în care au fost produse.

Pentru păstrarea unui înalt nivel de securitate alimentară în ansamblul Uniunii extinse, considerat ca fiind indispensabil pentru buna funcţionare a pieţei interne şi menţinerea încrederii consumatorilor, Uniunea Europeană insistă ca ţările candidate să desfăşoare o acţiune susţinută pentru a se alinia la exigenţele în domeniu (legislative, administrative şi de control) încă din perioada de pregătire pentru aderare. 

5.1. Acquis-ul comunitar pentru securitatea alimentară

Documentul de strategie asupra extinderii, prezentat la 8 noiembrie 2000 de către Comisia Europeană, subliniază că, “în ceea ce priveşte securitatea alimentară, ţările candidate trebuie să asigure, în mod consecvent, transpunerea, implementarea şi controlul necesare pentru ansamblul lanţului alimentar”. Această cerinţă se referă, de fapt, la acquis-ul Uniunii Europene în materie de securitate alimentară, care cuprinde:

· legislaţia privind produsele alimentare (igienă generală şi control, etichetare, aditivi, arome, etc.);

· reglementările relative la aspectele veterinare (sănătate şi îngrijirea animalelor, identificarea şi înregistrarea animalelor, sistemul de control de pe piaţa internă, controlul la frontierele externe, exigenţele în materie de sănătate publică pentru întreprinderile de prelucrare a produselor de origine animală, etc.);

· legislaţia fitosanitară (sănătatea plantelor, igienă, dăunători, pesticide, contaminanţi, etc.);

· reglementările privind alimentaţia animală (furaje combinate, controale, inspecţii, contaminanţi).

Sub preşedinţia suedeză, Comisia Europeană a elaborat un document intitulat “Securitatea alimentară şi extinderea” – SEC(2001) 746 –, document care a fost prezentat Consiliul şi Parlamentul European la 8 mai 2001, cu scopul de a evidenţia principalele probleme de securitate alimentară în contextul extinderii Uniunii Europene. 

Totodată, pentru a garanta coerenţa pregătirii pentru aderare în domeniul securităţii alimentare, Comisia Europeană a invitat ţările candidate să elaboreze o strategie de securitate alimentară, care să conţină proiectele de reformare şi consolidare a structurilor administrative şi priorităţile şi etapele de transpunere şi implementare a acquis-ului comunitar la nivel naţional. Strategia de securitate alimentară constituie, astfel, unul din subiectele abordate în cadrul capitolelor de negociere în perioada pregătirii ţărilor candidate pentru aderare la Uniunea Europeană.

5.2. Negocierile privind securitatea alimentară

Negocierile relative la securitatea alimentară respectă principiul conform căruia ţările candidate acceptă acquis-ul comunitar şi, la momentul aderării, trebuie să aibă capacitatea de a-l aplica în mod eficient. Pe parcursul negocierilor, organismele europene nu agreează adoptarea de măsuri tranzitorii decât în cazuri excepţionale, pe termen strict limitat şi însoţite de un plan clar de aplicare a acquis-ului. Nu sunt acceptate sub nici o formă măsurile tranzitorii susceptibile de a reduce securitatea alimentară în Uniunea Europeană.

Problemele de securitate alimentară completează negocierile de aderare care se desfăşoară în cadrul a două capitole:

▪ Capitolul 1 – Libera circulaţie a mărfurilor – reguli generale referitoare la igiena alimentară şi la controlul oficial al tuturor produselor alimentare, norme referitoare la etichetare, aditivi, arome, contaminanţi, alte materiale în contact cu alimentele, autorizarea de alimente noi (inclusiv cele care conţin organisme modificate genetic), etc.;

▪ Capitolul 7 – Agricultura – probleme veterinare, fitosanitare şi de alimentaţie animală. 

Conform documentului SEC(2001) 746 al Comisiei Europeane, se identifică ca puncte cheie ale negocierilor relative la securitatea alimentară:

1. Securitatea alimentară în cadrul capitolului 1 – Libera circulaţie a mărfurilor. Negocierile se concentrează asupra transpunerii în legislaţia naţională şi a implementării acquis-ului relativ la produsele alimentare. Această exigenţă trebuie să fie îndeplinită de către ţările candidate cu suficient de mult timp înaintea momentului aderării, astfel încât toţi cei implicaţi în lanţul alimentar (de la producători şi până la autorităţi) să se familiarizeze cu legislaţia europeană. După închiderea provizorie a capitolului, statele candidate au obligaţia ca, asistate de organismele comunitare, să-şi intensifice eforturile pentru punerea la punct a sistemelor de control şi de inspecţie şi pentru echiparea corespunzătoare a laboratoarelor, pentru a putea aplica normele de igienă alimentară pe parcursul întregului lanţ alimentar;

2. Sistemele de control veterinar şi fitosanitar pe piaţa interioară. Aplicarea integrală a sistemului de control în domeniul veterinar şi fitosanitar reprezintă o condiţie necesară participării unui nou stat membru la piaţa internă a Uniunii Europene. Pentru a se conforma exigenţelor europene, statele candidate trebuie: să desfiinţeze controlul general la frontierele interioare ale Uniunii extinse, să desfiinţeze controlul general la locul de destinaţie, să întărească controlul la locul de origine, să intensifice controlul la frontierele exterioare ale Uniunii Europene şi să pună rapid în aplicare măsurile de protecţie veterinară şi fitosanitară ale celorlalte state membre. Trecerea ţărilor candidate de la sistemul de control actual la cel care să le permită integrarea deplină în piaţa interioară presupune parcurgerea unor etape de transformări administrative şi adoptarea unor măsuri pregătitoare specifice în perioada de preaderare. Progresele realizate în acest sens constituie dovezi ale pregătirii pentru aderare care sunt luate în discuţie în cadrul negocierilor.

3. Controalele la frontierele exterioare. Din momentul aderării, posturile de control de la frontierele externe ale Uniunii Europene extinse trebuie să îşi desfăşoare activitatea în conformitate cu exigenţele comunitare. Pentru îndeplinirea acestei obligaţii, în perioada de preaderare statele candidate trebuie să mobilizeze resurse materiale considerabile şi să beneficieze de asistenţă şi coordonare comunitară. Uniunea Europeană acordă o atenţie deosebită modului în care se realizează controlul la frontierele dintre ţările candidate susceptibile de a adera la momente diferite şi sprijină adoptarea unor soluţii practice care să garanteze un control eficient, fără a impune investiţii inutile.

4. Identificarea şi înregistrarea animalelor. Sistemul de identificare şi de înregistrare a animalelor reprezintă un element cheie al sistemului de control al pieţei interne şi joacă un rol important în asigurarea securităţii alimentare şi a sănătăţii animalelor. De asemenea, este esenţial pentru participarea la organizaţia comună a pieţelor în sectorul cărnii de vită. Alinierea ţărilor candidate la acest sistem este un proces constrângător, motiv pentru care, în cadrul negocierilor, Uniunea Europeană solicită informaţii detaliate despre pregătirea în domeniu.

5. Protecţia sănătăţii publice în întreprinderile agroalimentare. Această cerinţă presupune funcţionarea unui control veterinar compatibil cu cel din întreprinderile agroalimentare din Uniunea Europeană. Perioada de pregătire la acest punct este delicată, fiind marcată de numeroase cereri ale ţărilor candidate pentru aprobarea unor măsuri tranzitorii, aplicabile pe perioade determinate. Uniunea Europeană poate răspunde favorabil unor astfel de cereri numai dacă ţările candidate furnizează informaţii despre măsurile avute în vedere şi planul de acţiune detaliată în vederea îndeplinirii tuturor exigenţelor de conformitate a întreprinderilor producătoare de alimente. O condiţie prealabilă este ca ţara candidată respectivă să ofere garanţii că produsele fabricate în întreprinderi neconforme nu vor fi vândute în afara graniţelor şi vor fi marcate în mod corespunzător pentru a fi clar diferenţiate de celelalte produse.

6. Îngrijirea animalelor. Aderarea la Uniunea Europeană presupune şi alinierea la standardele comunitare de creştere şi îngrijire a animalelor. Numeroase ţări candidate au cerut dreptul de a beneficia de măsuri tranzitorii în ceea ce priveşte condiţiile de creştere a animalelor, pentru a acorda exploataţiilor şi fermelor agricole câţiva ani suplimentari pentru efectuarea investiţiilor necesare. Negocierile consacrate acestui punct sunt dificile şi datorită faptului că, posibilele disparităţi între statele membre în materie de îngrijire şi protecţie a animalelor se pot transforma în condiţii de concurenţă neloială, cu repercusiuni indirecte asupra funcţionării pieţei interne. Uniunea Europeană a invitat ţările candidate să prezinte programe de lucru detaliate în vederea conformării cu exigenţele comunitare în domeniu.

5.3. Instrumente de asistenţa comunitară în perioada de preaderare

Programele Phare şi SAPARD

Phare şi SAPARD sunt instrumente de asistenţă financiară prin intermediul cărora Uniunea Europeană sprijină ţările candidate în perioada de pregătire pentru aderare, inclusiv în domeniul securităţii alimentare.

Programul Phare acordă ajutor financiar în vederea înfiinţării de instituţii şi a realizării de investiţii în sectorul public, inclusiv pentru îmbunătăţirea situaţiei în materie de securitate alimentară. Finanţările prin programul Phare se realizează în conformitate cu dispoziţiile Regulamentului 3906/1989, care instituie acest program. Acest regulament, modificat prin Regulamentul 1266/1999, prevede ca finanţările Phare să se concentreze asupra priorităţilor esenţiale privind conformarea cu acquis-ul comunitar.

Prin programul SAPARD sunt cofinanţate proiecte din domeniul agriculturii şi dezvoltarii rurale, selecţionate de către ţările candidate, în conformitate cu Regulamentul 1268/1999. Printre proiectele susţinute financiar în cadrul acestui program se numără şi cele care vizează:

▪ realizarea de investiţii în exploataţii agricole; 

▪ îmbunătăţirea activităţii operatorilor privaţi - cum sunt exploataţiile agricole şi întreprinderile de prelucrare şi comercializare a produselor alimentare;

▪ îmbunătăţirea structurilor pentru controlul calităţii şi controlului veterinar şi fitosanitar, pentru controlul produselor alimentare şi protecţia consumatorilor.

Controlul

Controlul efectuat de către Comisia Europeană în vederea evaluării progreselor realizate de către ţările candidate în domeniul securităţii alimentare este strâns legat de negocierile pentru aderare. Dacă, într-un domeniu particular, controlul efectuat conduce la un rezultat negativ, Comisia Europeană poate cere redeschiderea unui capitol provizoriu închis. Importanţa misiunilor de control desfăşurate de către Comisia Europeană se explică prin faptul că o parte considerabilă din exigenţele comunitare în materie de securitate alimentară trebuie să fie îndeplinite înainte de aderare, pentru a avea siguranţa că structurile administrative şi de control sunt pregătite să îşi asume pe deplin responsabilităţile chiar din ziua aderării şi pentru a permite operatorilor economici să se obişnuiască să lucreze în cadrul legislaţiei comunitare.

În acest context, ţările candidate au fost invitate să furnizeze informaţii detaliate asupra programelor şi a rezultatelor derulării acestora în toate domeniile importante ale acquis-ului în materie de securitate alimentară. Subcomitetele înfiinţate conform Acordului European (de exemplu, cele pentru agricultură şi pentru piaţa internă) constituie organisme care permit studierea în detaliu a problemelor şi perspectivelor legate de securitatea alimentară. Atunci când trebuie aprofundate aspecte particulare, sunt organizate reuniuni tehnice bilaterale sau misiuni speciale ale experţilor din domeniu.

 

Misiunile de evaluare ale Biroului alimentar şi veterinar 

Misiunile de evaluare ale Biroului alimentar şi veterinar al Comisiei Europene reprezintă un instrument important prin care este urmărită transpunerea în practică a reglementărilor şi respectarea normelor în domeniul securităţii alimentare atât în ţările membre, cât şi în alte state cu care Comunitatea desfăşoară schimburi comerciale agro-alimentare.

Pentru a îmbunătăţi şi impulsiona alinierea sistemelor de control în materie de securitate alimentară la exigenţele comunitare, Biroul alimentar şi veterinar desfăşoară misiuni de evaluare globală şi sectorială şi în fiecare din ţările candidate. Scopul acestor misiuni este de a stabili în ce măsură sunt pregătite ţările candidate să satisfacă cerinţele de aderare în domeniu şi, mai ales, cum funcţionează sistemul naţional de securitate alimentară de-a lungul lanţului alimentar şi ce dispoziţii se aplică în materie de inspecţie şi control. Aceste misiuni de evaluare, desfăşurate în sprijinul pregătirii ţărilor candidate pentru aderare, se adaugă misiunilor ordinare de control, pe care Biroul alimentar şi veterinar le desfăşoară în cadrul relaţiilor comerciale bilaterale cu aceste state.

Obligaţiile stabilite prin Acordurile Europene

Respectarea obligaţiilor stabilite prin Acordurile Europene de Asociere constituie un element fundamental al strategiei întărite de preaderare. Conform acestor acorduri, statele candidate trebuie să asigure partenerii comunitari că toate măsurile veterinare sau fitosanitare relative la produsele de origine animală sau vegetală provenind din Uniunea Europeană sunt limitate la ceea ce este ştiinţific justificat şi nu sunt manifestări de discriminare arbitrară sau de restricţii comerciale deghizate. Comisia Europeană semnalează faptul că unele măsuri aplicate de către statele candidate privind encefalopatia spongiformă bovină şi febra aftoasă nu respectă acest principiu. Astfel de probleme trebuie să fie studiate în cadrul cooperării bilaterale instituite prin Acordul European şi, implicit, examinate şi în contextul pregătirii pentru aderare.

